62022TO0743(02)_INF
Διάταξη του Προέδρου του Γενικού Δικαστηρίου της 19ης Ιουλίου 2023 –Mazepin κατά Συμβουλίου
(Υπόθεση T‑743/22 R II)
«Ασφαλιστικά μέτρα – Κοινή εξωτερική πολιτική και πολιτική ασφάλειας – Περιοριστικά μέτρα λόγω ενεργειών της Ρωσίας που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας – Δέσμευση κεφαλαίων – Αίτηση λήψεως προσωρινών μέτρων – Fumus boni juris – Επείγον – Στάθμιση συμφερόντων»
1.
Ασφαλιστικά μέτρα – Αναστολή εκτελέσεως – Προσωρινά μέτρα – Προϋποθέσεις χορηγήσεως – Fumus boni juris – Επείγον – Σοβαρή και ανεπανόρθωτη ζημία – Σωρευτικός χαρακτήρας – Στάθμιση όλων των εμπλεκομένων συμφερόντων – Σειρά εξετάσεως και τρόπος ελέγχου – Εξουσία εκτιμήσεως του δικαστή των ασφαλιστικών μέτρων
(Άρθρα 256 § 1, 278 και 279 ΣΛΕΕ· Κανονισμός Διαδικασίας του Γενικού Δικαστηρίου, άρθρο 156 § 4)
(βλ. σκέψεις 34-37)
2.
Ασφαλιστικά μέτρα – Αναστολή εκτελέσεως – Προσωρινά μέτρα – Προϋποθέσεις χορηγήσεως – Fumus boni juris – Εκ πρώτης όψεως εξέταση των λόγων που προβλήθηκαν προς στήριξη της κύριας προσφυγής – Προσφυγή κατά περιοριστικών μέτρων ληφθέντων λόγω ενεργειών της Ρωσίας οι οποίες υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας – Λόγοι ακυρώσεως που αφορούν πλάνη εκτιμήσεως εκ μέρους του Συμβουλίου – Λόγοι που δεν είναι εκ πρώτης όψεως αβάσιμοι
[Άρθρα 278 και 279 ΣΛΕΕ· Χάρτης των Θεμελιωδών Δικαιωμάτων της Ευρωπαϊκής Ένωσης, άρθρο 47· απόφαση 2014/145/ΚΕΠΠΑ του Συμβουλίου, όπως τροποποιήθηκε με την απόφαση (ΚΕΠΠΑ) 2023/572, παράρτημα· κανονισμοί του Συμβουλίου 269/2014 και 2023/571, παράρτημα]
(βλ. σκέψεις 40, 41, 56, 66-70, 74-78, 82, 83)
3.
Ασφαλιστικά μέτρα – Αναστολή εκτελέσεως – Προσωρινά μέτρα – Προϋποθέσεις χορηγήσεως – Επείγον – Σοβαρή και ανεπανόρθωτη ζημία – Το βάρος αποδείξεως φέρει ο διάδικος που ζητεί τη λήψη του προσωρινού μέτρου
(Άρθρα 256 § 1, 278 και 279 ΣΛΕΕ· Κανονισμός Διαδικασίας του Γενικού Δικαστηρίου, άρθρο 156 § 4)
(βλ. σκέψη 84)
4.
Ασφαλιστικά μέτρα – Αναστολή εκτελέσεως – Προϋποθέσεις χορηγήσεως – Στάθμιση όλων των εμπλεκομένων συμφερόντων – Περιοριστικά μέτρα λόγω της καταστάσεως στην Ουκρανία – Απόφαση δεσμεύσεως κεφαλαίων – Εξέχοντες επιχειρηματίες που δραστηριοποιούνται σε οικονομικούς τομείς που παρέχουν σημαντική πηγή εσόδων στην Κυβέρνηση της Ρωσικής Ομοσπονδίας και πρόσωπα που συνδέονται με αυτούς – Υπεροχή του συμφέροντος του προσφεύγοντος να διαπραγματευθεί την πρόσληψή του, να συμμετάσχει στα προσεχή πρωταθλήματα αγώνων αυτοκινήτων και να συνεχίσει την επαγγελματική του σταδιοδρομία σε σχέση προς το συμφέρον του Συμβουλίου
[Άρθρα 278 και 279 ΣΛΕΕ· απόφαση 2014/145/ΚΕΠΠΑ του Συμβουλίου, όπως τροποποιήθηκε με την απόφαση (ΚΕΠΠΑ) 2023/572, παράρτημα· κανονισμοί του Συμβουλίου 269/2014 και 2023/571, παράρτημα]
(βλ. σκέψεις 102, 112-123)
Διατακτικό
Ο Προέδρος του Γενικού Δικαστηρίου διατάσσει:
1)
Αναστέλλει την εκτέλεση της αποφάσεως (ΚΕΠΠΑ) 2023/572 του Συμβουλίου, της 13ης Μαρτίου 2023, για την τροποποίηση της απόφασης 2014/145/ΚΕΠΠΑ σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας, του εκτελεστικού κανονισμού (ΕE) 2023/571 του Συμβουλίου, της 13ης Μαρτίου 2023, για την εφαρμογή του κανονισμού (ΕΕ) αριθ. 269/2014 σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας και της πράξεως του Συμβουλίου, της 14ης Μαρτίου 2023, περί διατηρήσεως του ονόματος του Nikita Dmitrievich Mazepin στον κατάλογο προσώπων, οντοτήτων και φορέων τους οποίους αφορούν τα περιοριστικά μέτρα τα οποία προβλέπει η απόφαση 2014/145/ΚΕΠΠΑ του Συμβουλίου, της 17ης Μαρτίου 2014, σχετικά με περιοριστικά μέτρα όσον αφορά δράσεις που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας, όπως τροποποιήθηκε, και του κανονισμού (ΕE) 269/2014 του Συμβουλίου, της 17ης Μαρτίου 2014, σχετικά με περιοριστικά μέτρα για ενέργειες που υπονομεύουν ή απειλούν την εδαφική ακεραιότητα, την κυριαρχία και την ανεξαρτησία της Ουκρανίας, όπως τροποποιήθηκε, στο μέτρο που το όνομα του Ν. D. Mazepin διατηρήθηκε στον κατάλογο προσώπων, οντοτήτων και φορέων επί των οποίων εφαρμόζονται τα εν λόγω περιοριστικά μέτρα και μόνον στο μέτρο που τούτο παρίσταται αναγκαίο ούτως ώστε να του παρασχεθεί η δυνατότητα να διαπραγματευθεί την πρόσληψή του ως επαγγελματίας οδηγός της Φόρμουλα 1 ή ως οδηγός σε άλλα πρωταθλήματα αγώνων αυτοκινήτων που διεξάγονται επίσης ή μόνον στο έδαφος της Ευρωπαϊκής Ένωσης, καθώς και να συμμετέχει στα γκραν πρι, τις δοκιμές, τις προπονήσεις, τις τελικές πριν τον αγώνα δοκιμές της Φόρμουλα 1 και στα λοιπά πρωταθλήματα αγώνων αυτοκινήτων, τους αγώνες, τις δοκιμές, τις προπονήσεις, τις τελικές πριν τους αγώνες δοκιμές που διεξάγονται στο έδαφος της Ένωσης. Προς τούτο, επιτρέπεται στον Ν. D. Mazepin μόνον, πρώτον, να εισέρχεται στο έδαφος της Ένωσης προκειμένου να διαπραγματεύεται και να συνάπτει συμφωνίες με αγωνιστική ομάδα ή με χορηγούς οι οποίοι δεν συνδέονται με τις δραστηριότητες του Dmitry Arkadievich Mazepin ούτε με φυσικά ή νομικά πρόσωπα των οποίων το όνομα περιλαμβάνεται στους καταλόγους των παραρτημάτων της αποφάσεως 2014/145 και του κανονισμού 269/2014, δεύτερον, να εισέρχεται στο έδαφος της Ένωσης προκειμένου να συμμετάσχει ως βασικός ή αναπληρωματικός οδηγός στα πρωταθλήματα της Φόρμουλα 1 της Διεθνούς Ομοσπονδίας Αυτοκινήτου (FIA) ή σε άλλα πρωταθλήματα, σε προπονήσεις, σε δοκιμές ή στις τελικές πριν τον αγώνα δοκιμές μηχανοκίνητου αθλητισμού, και προκειμένου να επιτύχει την ανανέωση της Σούπερ Αδείας του (Super Licence), τρίτον, να εισέρχεται στο έδαφος της Ένωσης προκείμενου να υποβληθεί στις ιατρικές εξετάσεις οι οποίες επιβάλλονται από την FIA ή από την αγωνιστική ομάδα του, τέταρτον, να εισέρχεται στο έδαφος της Ένωσης, για να ακολουθήσει προγράμματα ιατρικών ελέγχων και προπονήσεων (και σε εξομοιωτή), πέμπτον, να εισέρχεται στο έδαφος της Ένωσης, για να συμμετάσχει σε αγωνιστικές δραστηριότητες, σε δραστηριότητες χορηγίας και προωθήσεως εφόσον του ζητείται από την αγωνιστική ομάδα του ή τους χορηγούς της, έκτον, να ανοίγει τραπεζικό λογαριασμό στον οποίον θα μπορούν να του καταβάλλονται ο μισθός, τα πριμ, τα κέρδη της αγωνιστικής ομάδας του και οι οικονομικές συνεισφορές των χορηγών τις οποίες έχει αποδεχθεί η ομάδα του και, έβδομον, να χρησιμοποιεί τον τραπεζικό λογαριασμό και τυχόν πιστωτική κάρτα μόνον για την κάλυψη των εξόδων τα οποία παρέχουν τη δυνατότητα σε έναν επαγγελματία οδηγό να ταξιδεύει στο έδαφος της Ένωσης, να διαπραγματεύεται και να συνάπτει συμφωνίες με αγωνιστική ομάδα ή με χορηγούς και να συμμετέχει σε πρωταθλήματα, σε γκραν πρι, σε αγώνες, σε προπονήσεις, σε δοκιμές ή στις τελικές πριν τον αγώνα δοκιμές στα κράτη μέλη της Ένωσης και για να ακολουθήσει πρόγραμμα ιατρικών ελέγχων και προπονήσεων. Σε περίπτωση προσλήψεώς του ως οδηγού της Φόρμουλα 1 ή ως οδηγού σε άλλα πρωταθλήματα αγώνων αυτοκινήτων που διεξάγονται επίσης ή μόνον στο έδαφος της Ένωσης, ο Ν. D. Mazepin πρέπει να αναλάβει την υποχρέωση να τρέχει υπό ουδέτερη σημαία και να υπογράψει τη δέσμευση των οδηγών που απαιτεί η FIA προς τούτο.
2)
Ανακαλεί τη διάταξη της 5ης Απριλίου 2023, Mazepin κατά Συμβουλίου (T‑743/22 R II).
3)
Επιφυλάσσεται ως προς τα δικαστικά έξοδα.